Yi wiꞌt bajeꞌn yi eꞌchk xtxolbilaꞌseꞌj,
nin cawunin Jesús scyetz yi eꞌ ẍchusbeꞌtz tan cyoqueꞌn tul barc tan quicyꞌeꞌn poneꞌn jalaj cyꞌen aꞌ.
Ma iꞌ tetz,
nin cyaj cyen tan stzajseꞌn wiꞌ yi yol scyetz wunak.
Yi nsken chijatx quib scyuchꞌ yi eꞌ wunak,
nintzun bentz tan nachleꞌn Kataj wiꞌwtz.
Ẍchuc cuntuꞌ iꞌ.
Baj cuntunin akꞌbaltz taꞌn tan nachleꞌn Kataj.
Te yi na tzan iꞌ tan nachleꞌn Kataj,
nsken chicyꞌpon yi eꞌ ẍchusbeꞌtz nicyꞌal aꞌ.
Wiꞌnin xtxalcapeꞌn yi barc tan paj yi pakꞌbil mar.
Na yi tojkbil cyekꞌekꞌ,
contr scyeꞌj.
Yi txant tan tuleꞌn skil,
xomt nin tzun Jesús wutz chicoc.
Xoꞌn cuntuꞌ beneꞌn iꞌ wi aꞌ.
Yi quilol yi eꞌ ẍchusbeꞌtz yi xoꞌn cuntuꞌ atit Jesús wi aꞌ nakaꞌjil yi barc,
nin eꞌ xobtz.
Wiꞌnin chiẍchꞌineꞌntz tan paj yi xoꞌw yi ateꞌ cuꞌnt:
—Ilwok nin yi jun labeꞌj,
—cheꞌch.
Nintzun ben tlol Jesús scyetz:
—Quil cxobwok swetz.
I inaꞌtz.
Sajeꞌn tzun tlol Luꞌ tetz Jesús:
—Taꞌ,
yi ko i iluꞌaꞌtz,
cawunk tzajuꞌ tan wuponeꞌn teꞌjuꞌ wi aꞌ.
—Catzam bin,
—chij Jesús tetz.
Cweꞌn tzaj tzun Luꞌ tul barc.
Nin bentz xoꞌn cuntuꞌ wi aꞌ te Jesús.
Poro yi tilol Luꞌ yi chin xoꞌwbil nin yi pakꞌbil mar tu cyekꞌekꞌ,
xobeꞌn nin bantz.
Yi txantok tan beneꞌn mulkꞌ xe aꞌ,
nintzun ẍchꞌintz:
—¡Taꞌ chincoleꞌuꞌ!
Lajkeꞌl nintzun beneꞌn Jesús tan ẍchꞌineꞌn tzaj.
—Yaj,
quiꞌc mas kꞌuklij acꞌuꞌl sweꞌj.
¿Nxac na acabej acꞌuꞌl sweꞌj?
—chij Jesús tetz.
Ma yi cyoqueꞌn tul barc,
taneweꞌn nin ban yi cyekꞌekꞌ.
Cyakil yi eꞌ yi ateꞌ tul barc nin eꞌ cuꞌ mejloktz swutz Jesús,
nin cyaltz:
—Jun cuꞌn yol,
iluꞌ yi Cyꞌajl Ryos.
Quicyꞌeꞌn pon tzun jalaj cyꞌen aꞌ.
Choꞌn cyoponeꞌntz le amaꞌl yi na biꞌaj Genesaret.
Yi teleꞌn chitxum wunak tetz yi yaꞌstzun Jesús,
beneꞌn nintzun ban loꞌon yi stziblal iꞌ tcꞌuꞌlak eꞌchk amaꞌlaꞌtz.
Wiꞌnin cyuleꞌn ticyꞌleꞌn yabiꞌẍ kale atiteꞌt iꞌ.
Nin cuꞌ chiwutz tetz tan chimacol yi juꞌ yi beꞌch tetz.
Ej nin cyakil yi eꞌ yi oc chimacol yi beꞌch tetz Jesús,
baj ul len yos scyuchꞌ.